TUHAN meufeureuman ubak ulôn,
2 "He manusia fana, jak peusampoe kheueh ubak raja Tirus, peue nyang Ulôn, TUHAN Nyang Mahamanyang peugah ubak gobnyan, 'Deungon sombong gata anggab droe gata dewa nyang meutahta di teungoh-teungoh laôt. Jeuet mantong gata meulagak lagée dewa, teuma ingat kheueh, gata na kheueh manusia biasa.
3 Tapike gata leubeh carông nibak Danel, sampoe hana rahsia nyang teusöm nibak gata.
4 Gata peuguna hikeumat dan peungeurtian gata keu gata peusapat hareuta, méuh dan pirak.
5 Keubit beutôi, gata carông tameuniaga dan saátnyoe ka kaya ijo, dan deungon kaya gatanyan sampoe gata ka jeuet keu ureuëng sombong!' "
6 TUHAN Nyang Mahamanyang meufeureuman ubak Tirus, "He Tirus, sabab gata ta anggab droe saban lagée Po teu Allah, Ulôn kukirém tantra aséng nyang lumpah keujam jijak prang gata. Awaknyan jipeuhanco bandum keumeugahan nyang ka gata teumé beureukat hikeumat dan peungeurtian gata.
8 Gata jipeumaté dan jikubu lam laôt.
9 Deungon nyan, meunyoe trok saát jih, peu kheueh mantong gata peugah bahwa gata Po teu Allah? Dikeue ureuëng-ureuëng tukang peumaté gata, deuh kheueh disinan bahwa gata na kheueh manusia biasa.
10 Gata maté lagée ureuëng hina sabab jipoh maté lé ureuëng aséng nyang hana jituri keu Po teu Allah. Ulôn, TUHAN Nyang Mahamanyang ka Lôn peugah haba."
11 TUHAN meufeureuman lom ubak ulôn, kheun Gobnyan,
12 "He manusia fana, peuba-e dan meuratok kheueh keu raja Tirus. Peusampoe kheueh peue nyang Ulôn, TUHAN Nyang Mahamanyang peugah keu jihnyan, 'Gata ka lheueh jeuet keu lambang keusampoereuna; yoh dilée gata keubit bijaksana dan gagah!
13 Teumpat tinggai gata di Eden, taman Po teu Allah. Peukayan gata teupeungui ngon meubagoe rupa peumata: batée deulima dan intan, topas, batée pirus, batée yakut, ratna, ceumpaka, batée nilam, zamrud dan batée alkali mirah. Meunan cit deungon piasan méuh gata le. Bandum atra nyan teupeugét keu gata bak uroe gata teucebta.
14 Malaikat nyang keujam dan teumakot Lôn peuduek disinan keu jikeumiet gata. Gata tinggai di ateueh gunong Lôn nyang suci dan tajak-jak di teungoh-teungoh batée peumata nyang muble-ble cahya.
15 Peurangoe gata sampoereuna yohphon gata teucebta sampoe gata tapeuphon peubuet jeuhet.
16 Gata laloe ngon bloe peubloe, dan nyan kheueh nyang ba gata ubak buet nyang jeuhet dan desya. Teuma Ulôn use gata di gunong Lôn nyang suci, dan malaikat nyang keumiet gata jiparôh gata nibak teungoh-teungoh peumata nyang muble-ble cahya nyan.
17 Ruman gata nyang ceudah teupeujeuet gata sombong dan meusyeuhu gata nyang meugah nyan meuakibat jih gata bangai. Sababnyan gata Ulôn seumpom bak tanoh dan Lôn peujeuet keupeu ingat keu raja-raja nyang laén.' "
18 TUHAN meufeureuman, "He Tirus, gata ka tapeukutoe teumpat-teumpat iébadat gata sabab buet-buet nyang salah dan ilat nyang gata peubuet watée blo publo. Sababnyan kheueh Ulôn tot gata sampoe habéh rata ngon tanoh. Bandum ureuëng nyang ngieng ateueh gata nyang jikalon na kheueh abée.
19 Gata ka gadôh tandeuh le siumu masa. Bandum bansa nyang ka jituri gata ka jeuet keu yo sabab teumakot keujirasa nyang lagée nyan."
20 TUHAN meufeureuman ubak ulôn,
21 "He manusia fana, takutok kheueh banda Sidon.
22 Jak peusampoe kheueh ubak peunduduek disinan bahwa Ulôn TUHAN Nyang Mahamanyang Lôn peugah ubak awaknyan, 'Ulôn nyoe musoh gata, he Sidon. Ureuëng ramé jipujoe ulôn sabab buet Ulôn keu gata. Bak watée Lôn huköm peunduduek gata, awaknyan jiteupeue bahwa Ulôn kheueh TUHAN nyang suci.
23 Ulôn kupeuteuka bala peunyakét, dan Lôn peubiyeu darah ji ile bak rot-rot gata. Gata jiprang lé musoh rot jeueb-jeueb sagoe, dan peunduduek gata teupoh maté. Dan barô kheueh gata teupeue bahwa Ulôn kheueh TUHAN.' "
24 TUHAN meufeureuman, "Nanggroe-nanggroe nyang ka lheueh jihina Israel, hana le jeuet keu duro lam asou nyang peususah Israel. Awaknyan sadar bahwa Ulôn kheueh TUHAN Nyang Mahamanyang."
25 TUHAN Nyang Mahamanyang meufeureuman, "Ulôn ku peusapat ureuëng-ureuëng Israel di nanggroe nyang jiôh di teumpat awaknyan ka Lôn peu crebre, dan bandum bansa jiteupeue bahwa Ulôn nyoe suci. Bansa Israel teuma jiduek lom bak tanoh awaknyan keudroe, tanoh nyang ka Ulôn jok bak hamba Lôn Nabi Yakub.
26 Awaknyan udeb deungon aman disinan dan jipeudong rumoh-rumoh meunan cit jipeugét lampôh anggô. Ulôn ku huköm bandum kawöm silingka awaknyan nyang ka jihina awaknyan, deungon nyan Israel ka jeuet keu aman. Dan barô kheueh jiteupeue lé awaknyan bahwa Ulôn kheueh TUHAN Allah awaknyan."
